UPUTSTVO

O UTVRĐIVANJU PREVENTIVNIH MERA ZA BEZBEDNO ČUVANJE, SKLADIŠTENJE, ODNOSNO KORIŠĆENJE NAROČITO OPASNIH HEMIKALIJA

("Sl. glasnik RS", br. 6/2017)

***1. Uvod***

1. Ovim uputstvom propisuje se utvrđivanje preventivnih mera za bezbedno čuvanje, skladištenje odnosno korišćenje naročito opasnih hemikalija (u daljem tekstu: preventivne mere).

2. Imalac dozvole za obavljanje delatnosti prometa naročito opasnih hemikalija može da vrši promet naročito opasnih hemikalija pravnim licima, odnosno preduzetnicima koji ih koriste u industrijske ili profesionalne svrhe, drugim imaocima dozvole za obavljanje delatnosti prometa ovim hemikalijama ili imaocima dozvole za njihovo korišćenje. Naročito opasne hemikalije mogu da koriste samo ona pravna lica i preduzetnici koji poseduju stručna znanja o svojstvima ovih hemikalija, riziku koje one predstavljaju po zdravlje ljudi i životnu sredinu i merama za smanjenje tog rizika.

3. Zbog opasnih svojstava naročito opasnih hemikalija pravna lica i preduzetnici koji imaju dozvolu za obavljanje delatnosti prometa obezbeđuju da pristup ovim hemikalijama imaju samo ovlašćena lica.

4. Preventivne mere utvrđuju se u skladu sa merama za sprečavanje hemijskog udesa, protivpožarnim merama, merama koje se odnose na bezbednost i zdravlje na radu, kao i merama zaštite životne sredine koje su utvrđene posebnim propisima. Primenom svih mera iz ove tačke postiže se bezbedno čuvanje, skladištenje odnosno korišćenje naročito opasnih hemikalija.

***2. Preventivne mere za bezbedno čuvanje i skladištenje naročito opasnih hemikalija***

5. Podnosilac zahteva za izdavanje dozvole za obavljanje delatnosti prometa naročito opasnih hemikalija utvrđuje preventivne mere za bezbedno čuvanje i skladištenje naročito opasnih hemikalija.

6. Preventivne mere za bezbedno čuvanje i skladištenje naročito opasnih hemikalija odnose se na:

1) bezbedno čuvanje odnosno skladištenje naročito opasnih hemikalija;

2) bezbednosne procedure;

3) način sprovođenja interne kontrole bezbednosnih procedura i rukovanja naročito opasnim hemikalijama.

**2.1. Bezbedno čuvanje i skladištenje naročito opasnih hemikalija**

7. Preventivne mere za bezbedno čuvanje i skladištenje naročito opasnih hemikalija obuhvataju opis mesta i načina čuvanja i skladištenja naročito opasnih hemikalija. Ovim merama utvrđuje se mesto gde se naročito opasne hemikalije nalaze i određuje se lice ovlašćeno (stručno osposobljeno lice) za pristup ovim hemikalijama.

8. Preventivne mere utvrđuju se posebno za čuvanje i skladištenje, i to u:

1) ormaru;

2) skladišnom prostoru;

3) pokretnom i samostojećem kontejneru; i

4) prodajnom prostoru.

9. Preventivnim merama za čuvanje i skladištenje naročito opasnih hemikalija obezbeđuje se kontrolisan pristup ovim hemikalijama, što se postiže čuvanjem naročito opasnih hemikalija pod ključem i odvojeno od ostalih hemikalija. Ovim merama utvrđuje se mesto čuvanja ključa, kao i spisak ovlašćenih lica za pristup naročito opasnim hemikalijama.

*2.1.1. Pristup naročito opasnim hemikalijama*

10. Preventivne mere obuhvataju određivanje lica ovlašćenih (stručno osposobljena lica) za pristup mestima gde se čuvaju i skladište naročito opasne hemikalije i koja se istovremeno staraju da onemoguće pristup neovlašćenih lica mestima gde se čuvaju i skladište te hemikalije.

**2.2. Bezbednosne procedure za prijem, izdavanje, čuvanje i transport (unutar lokacije pravnog lica ili preduzetnika) naročito opasnih hemikalija**

11. Preventivnim merama utvrđuju se bezbednosne procedure za prijem, izdavanje, čuvanje i transport naročito opasnih hemikalija unutar lokacije pravnog lica ili preduzetnika. Sve bezbednosne procedure potpisuju se od strane odgovornog lica i overavaju pečatom.

12. Bezbednosnom procedurom za prijem, odnosno izdavanje naročito opasnih hemikalija obezbeđuje se provera:

1) obeležavanja naročito opasnih hemikalija;

2) vrste i stanja pakovanja;

3) količine naročito opasnih hemikalija.

13. Podaci o izvršenoj proveri iz tačke 12. ovog uputstva evidentiraju se. Evidencija o izvršenoj proveri sadrži potpis primaoca i isporučioca naročito opasnih hemikalija.

14. Bezbednosnom procedurom o načinu čuvanja naročito opasnih hemikalija obezbeđuje se provera, i to:

1) da li pristup naročito opasnim hemikalijama imaju samo ovlašćena lica;

2) da li su ispravni uređaji za zaključavanje.

15. Podaci o izvršenoj proveri iz tačke 14. ovog uputstva evidentiraju se. Evidencija o izvršenoj proveri sadrži potpis lica odgovornog za čuvanje naročito opasnih hemikalija.

16. Bezbednosnom procedurom o transportu naročito opasnih hemikalija u okviru pravnog lica ili preduzetnika uređuje se postupak kojim se transport hemikalije obavlja u skladu sa njenim opasnim svojstvima, kao i postupak kojim se onemogućava pristup neovlašćenim licima.

**2.3. Način sprovođenja interne kontrole bezbednosnih procedura i rukovanja naročito opasnim hemikalijama**

17. Deo preventivnih mera kojima se utvrđuje način sprovođenja interne kontrole bezbednosnih procedura i rukovanja naročito opasnim hemikalijama sadrži podatke o licu koje je ovlašćeno za vršenje interne kontrole, intervale u kojima se sprovodi interna kontrola, kao i sadržaj izveštaja o izvršenoj kontroli. Na osnovu izveštaja o izvršenoj kontroli odgovorno lice utvrđuje mere koje treba preduzeti kako bi se obezbedilo što bolje sprovođenje bezbednosnih procedura.

***3. Način korišćenja i čuvanja naročito opasnih hemikalija***

18. Podnosilac zahteva za izdavanje dozvole za korišćenje naročito opasnih hemikalija, uz zahtev, podnosi obrazloženje o načinu korišćenja i načinu čuvanja naročito opasnih hemikalija.

19. Obrazloženje za način korišćenja sadrži podatke o načinu pripreme, načinu primene iz koga se vidi da je ta primena u skladu sa bezbednosnim listom za tu hemikaliju, dozama za primenu, kao i da li je potrebno koristiti opremu za ličnu zaštitu.

20. Obrazloženje za način čuvanja sadrži opis preduzetih mera kako naročito opasna hemikalija ne bi došla u posed neovlašćenih lica (npr. držanje odvojeno od ostalih hemikalija i drugog pribora, zaključavanje i dr.).

***4. Prelazna odredba***

21. Danom stupanja na snagu ovog uputstva prestaje da važi Uputstvo o utvrđivanju preventivnih mera za bezbedno čuvanje, skladištenje odnosno korišćenje naročito opasnih hemikalija ("Službeni glasnik RS", broj 94/10).

***5. Stupanje na snagu***

22. Ovo uputstvo stupa na snagu osmog dana od dana objavljivanja u "Službenom glasniku Republike Srbije".